Նորաշենիկ (համայնք, Քաշաթաղի շրջան)

Նորաշենիկ, համայնք Արցախի Հանրապետության Քաշաթաղի շրջանում։ Ներկայում համայնքի ամբողջ տարածքը գտնվում է Ադրբեջանի զինված ուժերի վերահսկողության ներքո և Արցախի Հանրապետության կողմից համարվում է օկուպացված։

Աշխարհագրություն 
Համայնքը տեղաբաշխված է Արցախի Հանրապետության արևմտակենտրոնական մասում։ Ունի բարձրլեռնային տեղանք։ Համայնքի տարածքն 3213,7 հա է, որից 1031,3 հա-ն անտառային հողեր են։ Համայնքի սահմաններով է հոսում Շալվա գետը։

Բերձոր շրջկենտրոնից հեռու է 35 կմ, իսկ մայրաքաղաք Ստեփանակերտից` 85 կմ։

Վարչատարածքային բաժանում և համայնքային կյանք 
Համաձայն Արցախի Հանրապետության վարչատարածքային բաժանման՝ Նորաշենիկ համայնքն իր մեջ ներառում է Նորաշենիկ և  Վարդուտ գյուղերը։

Համայնքում գործում էր գյուղապետարան, բուժկետ, միջնակարգ դպրոց, առևտրային օբյեկտ։ 

Համայնքն ապահովված էր էլեկտրաէներգիայով, հասանելի էին բջջային, ինտերնետ կապի միջոցներն ու ռադիոհեռուստատեսությամբ։

Գործում էր ինքնահոս ջրամատակարարման համակարգ, որը սնվում էր տարբեր բնական աղբյուրներից։ Առկա են նաև խմելու ջրի համար պիտանի բնական աղբյուր-առվակներ։

2015 թվականի դրությամբ համայնքային ճանապարհները բնահողային էին։

Համայնքը միացված էր հանրապետության տրանսպորտային կապին, գործում էր կառավարության տրամադրած տրանսպորտ։

Բնակչություն 
Նորաշենիկ համայնքի բնակչությունը 2015 թվականի դրությամբ կազմել է 135 մարդ, որոնք կազմել են 29 տուն։ Նույն թվականի դրությամբ Նորաշենիկ գյուղում բնակվել է 78 մարդ, որոնք կազմել են 15 տուն։ Վարդուտ գյուղում բնակվել է 57 մարդ, որոնք կազմել են 14 տուն։

Կրթություն 
Նորաշենիկ համայնքի Վարդուտ գյուղում գործում էր միջնակարգ դպրոց, որտեղ 2015 թվականի դրությամբ սովորում էր 20 աշակերտ։

Տնտեսություն 
Համայնքի բնակչությունը հիմնականում զբաղվել է գյուղատնտեսությամբ՝ հողագործությամբ և անասնապահությամբ։ Համայնքի տարածքի 2147,6 հա-ը գյուղատնտեսական նշանակության են։

Ծանոթագրություններ 

Քաշաթաղի շրջանի համայնքներ